Ölgerðin segir að VR hafi í dag staðfest þann skilning Ölgerðarinnar að sú vinnutímastytting sem Ölgerðin hefði samið um við starfsmenn sína fyrir allmörgum árum „ gangi mun lengra “ en sú vinnutímastytting sem samið var um í lífskjarasamningnum í vor . Segir Ölgerðin þetta „ í beinu ósamræmi “ við orð framkvæmdastjórans í kvöldfréttum Stöðvar 2 , um að fyrirtækið sé að reyna að koma sér undan skyldum sínum.mbl.is / Árni Sæberg Ölgerðin segist harma rangfærslur um fyrirtækið sem komið hafi fram í máli Stefáns Sveinbjörnssonar framkvæmdastjóra VR í kvöldfréttum Stöðvar 2 , en þar sagði Stefán Ölgerðina vera eina fyrirtækið sem reynt hafi að færa fólk til annars stéttarfélags til að komast hjá því að starfsmennirnir fengju kjarasamningsbundna vinnutímastyttingu . Ölgerðin segir að VR hafi í dag staðfest þann skilning Ölgerðarinnar að sú vinnutímastytting sem Ölgerðin hefði samið um við starfsmenn sína fyrir allmörgum árum „ gangi mun lengra “ en sú vinnutímastytting sem samið var um í lífskjarasamningnum í vor . Segir Ölgerðin þetta „ í beinu ósamræmi “ við orð framkvæmdastjórans í kvöldfréttum Stöðvar 2 , um að fyrirtækið sé að reyna að koma sér undan skyldum sínum . „ Í fréttum síðustu daga hefur komið fram gagnrýni á fyrirtækið þar sem því hefur ranglega verið haldið fram að Ölgerðin hafi verið að reyna að komast hjá styttingu vinnutíma samkvæmt kjarasamningum . Hið rétta í málinu er að Ölgerðin hefur um árabil verið með styttri vinnuskyldu í dreifingardeild fyrirtækisins , vöruhúsi og fjölda annarra deilda , töluvert styttri en lífskjarasamningurinn kveður á um , og gildir einu hvort starfsmenn séu í Eflingu eða VR . Ölgerðin hefur skriflega staðfestingu frá VR um að ofangreindir starfsmenn njóti nú betri kjara hvað vinnutíma og laun varðar en lífskjarasamningurinn kveður á um . Því furðar Ölgerðin sig á rangfærslum framkvæmdastjóra VR . Vinna síðustu daga hefur falist í samræmingu innan deilda , “ segir í tilkynningu frá Ölgerðinni , sem barst fjölmiðlum í kvöld . Starfsmenn „ beðnir afsökunar á orðalaginu “ Ölgerðin segir að í síðustu viku hafi verið unnið að slíkri samræmingu meðal starfsmanna lagers og bílstjóra . „ Því miður var of harkalega orðað bréf afhent átta starfsmönnum og voru þeir beðnir afsökunar á orðalaginu á föstudag í síðustu viku . Slíkt bréf er alls ekki í anda Ölgerðarinnar , sem ætíð hefur kappkostað að koma fram af virðingu við starfsfólk sitt og hefur til að mynda gefið starfsmönnum sínum frí á aðfangadag , gamlársdag og allan daginn 2. janúar um nokkurra ára skeið , sem er vel umfram alla samninga . “ Ölgerðin segir að starfsmenn allra annarra deilda innan fyrirtækisins hafi þegar samþykkt vinnutímastyttingu samkvæmt lífskjarasamningnum . Tilgangurinn með samræmingu hafi verið „ að freista þess að allir starfsmenn hverrar deildar fyrirtækisins tækju kjör og réttindi eins stéttarfélags enda mikilvægt ef breytingar verða á samningum að sama gangi yfir alla . “ „ Af um 25 bílstjórum Ölgerðinnar eru 6 í VR sem taka réttindum og skyldum VR . Af um 140 starfsmönnum verksmiðju og vöruhúss voru um 3 sem tóku réttindum og skyldum VR en langflestir hinna eru í Eflingu . Ölgerðin óskaði eftir því að þeir starfsmenn sem eru í VR myndu framvegis taka kjarabreytingum eftir samningum Eflingar , “ segir í tilkynningu Ölgerðarinnar , sem segist virða félagafrelsi , starfsmönnum hafi verið frjálst að greiða félagsgjöld í þau stéttarfélög sem þeir kjósa . „ Ölgerðin virðir alla kjarasamninga , réttindi og skyldur sinna starfsmanna og harmar rangfærslur þar um sem birst hafa , “ segir Ölgerðin að lokum .